ΤΟ ΣΥΜΠΟΣΙΟ ΤΟΥ ΕΥΘΥΔΙΚΟΥ

Σουρούπωνε, όταν η Κλειτία έριξε μια τελευταία γρήγορη ματιά στον ανδρώνα. Όλα ήταν τακτοποιημένα και αποφάσισε να αναχωρήσει για το γυναικωνίτη και να υποδεχτεί τους συμποσιαστές. Πρώτος μπήκε ο Περσέας, ο κάπηλος, φορώντας κόκκινο χιτώνα με λευκό ιμάτιο στερεωμένο στον δεξί του ώμο. Ακολούθησε ο Ακρίσιος, ο διδάσκαλος, ντυμένος με εκλεπτυσμένη πολυτέλεια με ιωνικό χιτώνα και πορφυρό ιμάτιο. Μαζί του έφερε τη Δανάη, την αυλήτριδα, που θα φρόντιζε με τον γλυκόηχο αυλό της να γεμίσει με μελωδία την αίθουσα. Η αυλητρίδα Δανάη φορούσε έναν χρυσοκέντητο χιτώνα και ένα όμορφο ιμάτιο, που η μια του άκρη σκέπαζε το κεφάλι της και είχε διπλωθεί με κομψές πτυχές στο αυχένα αποκαλύπτοντας τα καλοχτενισμένα σε μπούκλες μαλλιά και τα λεπτά της σκουλαρίκια. Ακολούθησε ο Ανδροκλής, ο καλύτερος αγγειοπλάστης του Κεραμικού, συνοδεύοντας την Κλειώ, μια από τις διασημότερες εταίρες της Αττικής. Η Κλειώ πάνω από τον λευκό της χιτώνα φορούσε αραχνοΰφαντο πέπλο που κάλυπτε τις χρυσές μπούκλες των μαλλιών της και ερχόταν σε αντίθεση με το βαρύ σμαραγδένιο περιδέραιο της.

Όλοι οι συμποσιαστές ξάπλωσαν στα ανάκλιντρα και περίμεναν το σερβίρισμα των φαγητών από τους δούλους. Τα χαμηλά τραπέζια μπροστά τους γέμισαν από καλοψημένα κρέατα και φρεσκοκομμένα λαχανικά. Πριν αρχίσει το δείπνο, έγιναν οι σπονδές στο Θεό Διόνυσο και ψάλθηκε ο παιάνας. Αφού απόλαυσαν το πλούσιο δείπνο, συζητώντας για τον πιθανό εξοστρακισμό του Αγάθωνα αλλά και τις ποινές που επέβαλε ο μετρονόμος Κιλίκιος την προηγούμενη μέρα στην αγορά, η Δανάη τους ψυχαγώγησε με τη μελωδία του αυλού.

Οι δούλοι δε σταμάτησαν λεπτό να γεμίζουν τα ποτήρια των συμποσιαστών με κρασί και να φέρνουν νέα εδέσματα στα τραπέζια. Οι συζητήσεις για τον έρωτα δεν έλειψαν από αυτό το συμπόσιο, όπως δεν έλειψαν οι γρίφοι και τα αινίγματα και τα άλλα πνευματικά παιχνίδια.

Κάποιοι αποφάσισαν να παίξουν τον κότταβο και προσπαθούσαν με το κρασί που έμενε στο ποτήρι τους να σημαδέψουν το στόμιο ενός αγγείου προφέροντας συγχρόνως το όνομα του αγαπημένου τους προσώπου.

Τη βραδιά έκλεισε η Κλειώ, που πρόσφερε ένα υπέροχο θέαμα χορεύοντας και εκτελώντας ταυτόχρονα θεαματικά παιχνίδια θαυματοποιών. Και όταν τελικά αποχώρησε τελευταίος ο Ακρίσιος λέγοντας ‛‛εύγε, Ευθύδικε! Όχι μόνο μας πρόσφερες ένα πλούσιο δείπνο αλλά και μας διασκέδασες με ευχάριστα θεάματα και ακούσματα”, η ψυχή του Ευθύδικου γέμισε χαρά και υπερηφάνεια και υποσχέθηκε πως σύντομα θα έκανε ακόμα ένα συμπόσιο.

 Ζέππος Παναγιώτης,

A1 Πειραματικού Γυμνασίου Σπάρτης